**Informatīvais ziņojums**

**"Par atļauju Tieslietu ministrijai (Datu valsts inspekcijai un Ieslodzījuma vietu pārvaldei) uzņemties papildu saistības un īstenot projektus, piesaistot finansējumu no ārvalstu finanšu instrumentiem"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas (turpmāk – TM) padotības iestādes – Datu valsts inspekcija un Ieslodzījuma vietu pārvalde – ir iesaistījušās Eiropas Komisijas (turpmāk – EK) Tieslietu ģenerāldirektorāta finanšu programmas "Tiesības, vienlīdzība un pilsonība" 2014.–2020. gadam, ES izglītības, mācību, jaunatnes un sporta programmas Erasmus+ 2014.–2020. gadam un Ziemeļvalstu un Baltijas valstu mobilitātes programmas "Valsts administrācija" izsludinātajos projektu konkursos. Visos trīs projektos dalība paredzēta vadošā partnera statusā. Informatīvā ziņojuma sagatavošanas brīdī ir zināms, ka viens projekts – Datu valsts inspekcijas projekts "Vispārīgā datu aizsardzības regula – iespējas un atbildība mazajiem un vidējiem uzņēmumiem (MVU); tiesības un riski nepilngadīgām personām" – ir apstiprināts.

Kopējais indikatīvais attiecināmo izmaksu apjoms TM padotības iestāžu projektos veido 146 574 EUR, no kuriem 117 252 EUR ir finanšu instrumentu finansējums un 29 322 EUR ir nacionālais līdzfinansējums. Papildus tam ir nepieciešams finansējums projekta "Vispārīgā datu aizsardzības regula – iespējas un atbildība mazajiem un vidējiem uzņēmumiem (MVU); tiesības un riski nepilngadīgām personām" neattiecināmo izmaksu (pievienotās vērtības nodokļa) segšanai – 22 029 EUR.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no finanšu instrumenta. Līdz ar to projekta ieviesējiem, t.sk. projekta partneriem jāspēj finansēt projekta izdevumus ne tikai noteiktajā, uz projekta ieviesējiem, t.sk. projekta partneriem, attiecināmajā līdzfinansējuma apmērā, bet arī priekšfinansēt finanšu instrumenta finansējuma daļu, kas tiks saņemta kā noslēguma maksājums pēc projekta noslēguma atskaites apstiprināšanas. Nosacījums nodrošināt līdzfinansējumu un priekšfinansējumu neattiecas uz projektā piesaistītajiem asociētajiem partneriem.

Saskaņā ar EK Tieslietu ģenerāldirektorāta finanšu programmas "Tiesības, vienlīdzība un pilsonība" 2014.–2020. gadam nosacījumiem piešķirtais EK granta finansējums nepārsniedz 95 % no kopējām projekta attiecināmajām izmaksām, bet Ziemeļvalstu un Baltijas valstu mobilitātes programmas "Valsts administrācija" gadījumā – 60 %, līdz ar to vismaz 5 %, bet Ziemeļvalstu un Baltijas valstu mobilitātes programmas "Valsts administrācija" gadījumā – 40 % no tām jālīdzfinansē projektu pieteikumu iesniedzējiem, t.sk. projektu partneriem, un tas darāms no līdzekļiem, kas vienlaikus nav ES budžeta līdzekļi. Savukārt ES izglītības, mācību, jaunatnes un sporta programmā Erasmus*+* 2014.–2020. gadam tiek segtas visas izmaksas (ir nepieciešams priekšfinansējums 25 % apmērā). Noslēguma maksājums tiks ieskaitīts atpakaļ valsts budžetā.

Kopā no nacionālā finansējuma (Latvijas valsts budžeta līdzekļiem) visu trīs projektu līdzfinansējumam, priekšfinansējumam un neattiecināmo izmaksu segšanai nepieciešams nodrošināt indikatīvi **75 065 EUR** (29 322 EUR līdzfinansējumam, 23 714 EUR priekšfinansējumam un 22 029 EUR neattiecināmo izmaksu segšanai).

Pēc projektu noslēguma atskaišu apstiprināšanas TM, saņemot noslēguma maksājumu no EK, ieskaitīs atpakaļ valsts budžetā finanšu līdzekļus priekšfinansējuma ietvaros saņemtajā apjomā par katru no apstiprinātajiem un īstenotajiem projektiem.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM padotības iestādēm uzņemties valsts budžeta ilgtermiņa saistības un īstenot projektus, kuri tiek finansēti no ārvalstu finanšu instrumentiem. TM nodrošinās, ka tās padotības iestāžu īstenoto projektu, kuriem finansējums tiks piesaistīts no ārvalstu finanšu instrumentiem, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par finanšu instrumentiem**

**2.1. Informācija par EK Tieslietu ģenerāldirektorāta finanšu programmu "Tiesības, vienlīdzība un pilsonība" 2014.–2020. gadam**[[1]](#footnote-1)

EK Tieslietu ģenerāldirektorāta finanšu programma "Tiesības, vienlīdzība un pilsonība" 2014.–2020. gadam (turpmāk – programma "Tiesības, vienlīdzība un pilsonība") izveidota 2013. gada 17. decembrī ar Eiropas Parlamenta un Padomes 2013. gada 17. decembra Regulu (ES) Nr. 1381/2013, ar ko izveido programmu "Tiesības, vienlīdzība un pilsonība" laikposmam no 2014. gada līdz 2020. gadam (turpmāk – Regula Nr. 1381/2013). Programma "Tiesības, vienlīdzība un pilsonība" ir turpinājums EK 2007.–2013. gada plānošanas perioda programmām "Pamattiesības un pilsonība", "Dafne III" un "Progress" (diskriminācijas novēršana un dzimumu līdztiesība). Programmas "Tiesības, vienlīdzība un pilsonība" mērķis ir nodrošināt tādas vienotas ES telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas ES pamatlīgumos un starptautiskajās konvencijās, kurām ES ir pievienojusies.

Programmas "Tiesības, vienlīdzība un pilsonība" mērķi:

a) palīdzēt efektīvi īstenot principu par nediskriminēšanu dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas dēļ un ievērot principu par nediskriminēšanu tādu aspektu dēļ, kas minēti ES Pamattiesību hartas 21. pantā;

b) novērst un apkarot rasismu, ksenofobiju, homofobiju un citus neiecietības veidus;

c) veicināt un aizsargāt personu ar invaliditāti tiesības;

d) veicināt dzimumu līdztiesību un dzimumu līdztiesības integrēto pieeju;

e) novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos;

f) veicināt un aizsargāt bērnu tiesības;

g) palīdzēt nodrošināt privātuma un personas datu aizsardzību visaugstākajā līmenī;

h) veicināt un stiprināt to tiesību izmantošanu, kas izriet no ES pilsonības;

i) dot iespēju personām kā patērētājiem un uzņēmējiem iekšējā tirgū izmantot savas tiesības, kas izriet no Savienības tiesību aktiem, ņemot vērā projektus, kas finansēti saskaņā ar patērētāju tiesību aizsardzības programmu.

Programmas "Tiesības, vienlīdzība un pilsonība" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK programmas "Tiesības, vienlīdzība un pilsonība" ietvaros plāno piešķirt finansējumu 439 miljonu EUR apmērā, un tajā piedalās visas ES dalībvalstis. Saskaņā ar Regulas Nr. 1381/2013 7. panta 3. punktu ikgadējās apropriācijas Eiropas Parlaments un Padome apstiprina ar Padomes 2013. gada 2. decembra Regulu (ES, *Euratom*) Nr. 1311/2013, ar ko nosaka daudzgadu finanšu shēmu 2014.–2020. gadam, izveidotās daudzgadu finanšu shēmas limitos. Programmas "Tiesības, vienlīdzība un pilsonība" 2017. gada darba programmā[[2]](#footnote-2) noteiktās EK finansējuma likmes ir un 80 % un 95 %.

**2.2. Informācija par** **ES izglītības, mācību, jaunatnes un sporta programmu *Erasmus+* 2014.-2020. gadam**

"Erasmus+" ir ES programma, kas atbalsta izglītības, apmācību, jaunatnes un sporta jomas Eiropā laika posmā no 2014. līdz 2020. gadam. Programma aptver šādas jomas:

a) izglītību un apmācību visos līmeņos mūžizglītības perspektīvā, tostarp skolas izglītību (*Comenius*), augstāko izglītību (*Erasmus*), starptautisko augstāko izglītību (*Erasmus Mundus*), profesionālo izglītību un apmācību (*Leonardo da Vinci*) un pieaugušo izglītību (*Grundtvig);*

b) jaunatni ("Jaunatne darbībā"), jo īpaši saistībā ar neformālo un ikdienējo mācīšanos;

c) sportu, jo īpaši tautas sportu.

Programmas budžets ir 14,7 miljardi EUR.

Programma "Erasmus+" apvieno septiņas agrākās programmas un ir domāta plašam personu un organizāciju lokam – programma sniedz iespēju studēt, mācīties, iegūt pieredzi un piedalīties brīvprātīgo darbā ārzemēs.

Programma paredz sasniegt šādus konkrētus mērķus:

a) paaugstināt pamatprasmju un spēju līmeni, sevišķu uzmanību pievēršot to atbilstībai darba tirgum un to ieguldījumam vienotas sabiedrības veidošanā, jo īpaši, palielinot mobilitātes mācību nolūkos iespējas un stiprinot sadarbību starp izglītības un apmācības pasauli un darba pasauli;

b) sekmēt kvalitātes uzlabošanu, inovācijas izcilību un internacionalizāciju izglītības un apmācības iestāžu līmenī, jo īpaši uzlabojot transnacionālo sadarbību starp izglītības un apmācības sniedzējiem un citām ieinteresētajām personām;

c) veicināt Eiropas mūžizglītības telpas, kuras nolūks ir papildināt politikas reformas valsts līmenī un atbalstīt izglītības un apmācības sistēmu modernizēšanu, izveidi un uzlabot informētību par to, jo īpaši uzlabojot politisko sadarbību, labāk izmantojot Savienības pārredzamības un atzīšanas instrumentus un izplatot labu praksi;

d) uzlabot izglītības un apmācības starptautisko dimensiju, jo īpaši ar sadarbību starp Savienības un partnervalstu iestādēm PIA jomā un augstākajā izglītībā, palielinot Eiropas augstākās izglītības iestāžu pievilcību un atbalstot Savienības ārējo darbību, tostarp tās attīstības mērķus, ko panāk, veicinot mobilitāti un sadarbību starp Savienības un partnervalstu augstākās izglītības iestādēm un mērķtiecīgi attīstot spējas partnervalstīs;

e) uzlabot valodu mācīšanu un mācīšanos, kā arī veicināt Eiropas Savienības valodu plašo daudzveidību un starpkultūru izpratni;

f) veicināt izcilību pedagoģijas un pētniecības pasākumos Eiropas integrācijā, visā pasaulē īstenojot *Jean Monnet pasākumus.*

Izglītības un apmācības jomā tiek atbalstītas šādas darbības: personu mobilitāte mācību nolūkos; sadarbība inovācijas veicināšanai un labas prakses apmaiņa, un atbalsts politikas reformām.[[3]](#footnote-3)

**2.3. Informācija par Ziemeļvalstu un Baltijas valstu mobilitātes programmu "Valsts administrācija"**

1. **Informācija par programmu**

Programma izveidota, lai veicinātu un stiprinātu sadarbību un pieredzes apmaiņu Ziemeļvalstu un Baltijas valstu publiskajā sektorā un līdzīgās jomās strādājošajiem, tādējādi paaugstinot reģiona konkurētspēju. Programmu administrē Ziemeļvalstu Ministru padomes birojs Igaunijā. Tajā piedalās Latvija, Lietuva, Igaunija, Dānija, Somija, Islande, Norvēģija un Zviedrija, kā arī autonomās teritorijas – Ālandu salas, Farēru salas un Grenlande.

Programmas ietvaros var iesniegt gan individuālus, gan grupu iesniegumus, dalība attiecināma uz visu līmeņu valsts, pašvaldību un institūciju darbiniekiem, kā arī uz pašvaldību apvienībām. Programmā var pieteikties dažādu jomu pārstāvji.

 Katru gadu tiek izsludināta viena projektu iesniegumu atlases kārta, kuras termiņš ir attiecīgā gada 30. marts. Lēmums par finansējuma piešķiršanu tiek pieņemts ne vēlāk kā 8 nedēļas pēc projektu iesniegumu iesniegšanas termiņa beigām. Pasākumi, kas īstenoti pirms lēmuma par finansējuma piešķiršanu pieņemšanas, netiek finansēti.

1. **Programmas prioritātes:**

2.1.) veicināt zināšanu apmaiņu dažādās publiskās pārvaldes jomās visos valsts un pašvaldību pārvaldes līmeņos;

2.2.) veicināt sadarbību politiski prioritārās jomās;

2.3.) veicināt labās prakses apmaiņu attiecībā uz valsts pārvaldi un standartu harmonizācijas procedūru vienkāršošanu;

2.4.) veicināt dažādu ES piedāvāto finansējuma avotu apguvi Ziemeļvalstu un Baltijas valstu starpā;

2.5.) veicināt sadarbību starp dažādiem valsts pārvaldes sektoriem;

2.6.) veicināt sadarbību ministru līmenī;

2.7.) veicināt vietējā un reģionālā līmeņa pašvaldību darbinieku kapacitātes palielināšanu;

2.8.) atbalstīt ilgtermiņa sadarbību programmas dalībvalstu starpā.

1. **Programmas ietvaros atbalstāmās aktivitātes:**

3.1.) pieredzes apmaiņas vizītes (katra projekta ietvaros grupas sastāvā jābūt no 2 līdz 8 personām). Vizītes ilgumam jābūt no 3 līdz 10 darbadienām;

3.2.) prakse (*internship*). Prakses gadījumā – līdz 20 darbadienām;

3.3.) sadarbība, piemēram, semināri, praktiskās nodarbības.

**Mobilitātes nosacījumi**:

* ja projektu izstrādā kāda no Baltijas valstīm, tai projektā jāparedz iespēja apmeklēt vismaz divas Ziemeļvalstis;
* ja projektu izstrādā kāda no Ziemeļvalstīm, tai jāparedz vismaz divas pieredzes apmaiņas vizītes uz Baltijas valstīm.
1. **Attiecināmās izmaksas un maksājumu veikšana**

Maksimālais programmas nodrošinātais finansējums ir 60 %, projekta iesniedzējam jāiegulda savs līdzfinansējums ne mazāk kā 40 % apmērā.

 Attiecināmās izmaksas ir ceļa izdevumi (ekonomiskā klase), ceļojumu apdrošināšana, naktsmītne un dienas nauda (maksimālā summa, ko iespējams apmaksāt no programmas – 110 EUR dienā vienam dalībniekam).

 85 % no programmas nodrošinātā finansējuma tiek piešķirti pirms projekta uzsākšanas, atlikušie 15 % – pēc atskaites iesniegšanas. Piešķirtais finansējums jāizmanto 12 mēnešu laikā.

**3. Informācija par finanšu instrumentu projektiem**

**3.1. Projekts "Vispārīgā datu aizsardzības regula – iespējas un atbildība mazajiem un vidējiem uzņēmumiem (MVU); tiesības un riski nepilngadīgām personām." *(General Data Protection Regulation – possibilities and responsibilities for small and medium-sized enterprises (SMEs); rights and risks for minors*.**

Projekts "**Vispārīgā datu aizsardzības regula – iespējas un atbildība mazajiem un vidējiem uzņēmumiem (MVU); tiesības un riski nepilngadīgām personām"** (*General Data Protection Regulation – possibilities and responsibilities for small and medium-sized enterprises (SMEs); rights and risks for minors*) (turpmāk – VDAR projekts) ir iesniegts programmas "Tiesības, vienlīdzība un pilsonība" 2014.–2020. gadam 2017. gada darba programmas projektu konkursā REC-RDAT-TRAI-AG-2017. Projekta **iesniedzējs** ir Datu valsts inspekcija (turpmāk – DVI). Lēmumu par VDAR projekta apstiprināšanu EK pieņēma 2018. gada 13. martā.

VDAR projektu plānots īstenot laika posmā no 2018. gada 1. augusta līdz 2020. gada 31. maijam.

**VDAR projekta mērķis** ir uzlabot mērķa grupu – mazo un vidējo uzņēmumu, kā arī īpašas riska grupas – nepilngadīgo personu vecumā no 13 līdz 17 gadiem – gatavību un informētību par Vispārīgo datu aizsardzības regulu (Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)) (sīkāk – <http://eur-lex.europa.eu/legal-content/LV/TXT/?uri=CELEX:32016R0679>).

Eiropas Parlaments 2016. gada 15. aprīlī apstiprināja Eiropas Parlamenta un Padomes regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk  – Vispārīgā datu aizsardzības regula), kuras piemērošana tiks uzsākta no 2018. gada 25. maija, pieņemšanu. Tādējādi nepieciešams Latvijā veicināt izpratni un zināšanas par jauno tiesisko regulējumu.

VDAR projekta ietvaros plānota Latvijas mazo un vidējo uzņēmumu pārstāvju (uzņēmēju) un nepilngadīgo personu vecumā no 13 līdz 17 gadiem uzrunāšana apmācību semināru veidā, noslēgumā organizējot konferenci (mazajiem un vidējiem uzņēmumiem (pārstāvjiem)), kas iekļauj diskusijas par semināros aplūkotām tēmām un konkursu (nepilngadīgajām personām) par personas datu aizsardzības jautājumiem. Projekta ietvaros tiks izstrādātas rekomendācijas un mācību materiāli tālāku apmācību īstenošanai par Vispārīgās datu aizsardzības regulas piemērošanu un ar to saistītiem personas datu apstrādes jautājumiem. VDAR projektā plānotas šādas aktivitātes:

1) laika posmā no 2018. gada 1. augusta līdz 2019. gada 1. februārim tiks organizēti desmit (4–6 stundu) apmācību semināri mazo un vidējo uzņēmumu pārstāvjiem – divi semināri katrā Latvijas plānošanas reģionā, proti, Kurzemes reģionā (Ventspils, Liepāja), Zemgales reģionā (Jelgava, Jēkabpils), Latgales reģionā (Daugavpils, Ludza), Vidzemes reģionā (Valmiera, Cēsis), Rīgas reģionā (Rīga, Jūrmala);

2) kā noslēgums semināriem mazo un vidējo uzņēmumu pārstāvjiem 2019. gada pavasarī Rīgā plānota konference vienas dienas garumā, kurā notiks diskusijas par semināros apspriestajām tēmām par personas datu aizsardzību. Konferences laikā tiks nodrošināta video translācija;

3) laika posmā no 2019. gada 1. septembra līdz 2020. gada 1. maijam desmit (4–6 stundu) apmācību semināri (nepilngadīgajām personām vecumā no 13 līdz 17 gadiem, organizējot divus seminārus katrā Latvijas plānošanas reģionā, proti, Kurzemes reģionā (Ventspils, Liepāja), Zemgales reģionā (Jelgava, Jēkabpils), Latgales reģionā (Daugavpils, Ludza), Vidzemes reģionā (Valmiera, Cēsis), Rīgas reģionā (Rīga, Rīga);

4) semināru apmācību noslēgumā nepilngadīgajām personām vecumā no 13 līdz 17 gadiem 2020. gada maijā Rīgā tiks organizēts konkursa fināls vienas dienas garumā.

Apmācību semināros tiks apskatīta Vispārīgās datu aizsardzības regulas tiešas piemērošanas problemātika un ar to saistītie aktuālie jautājumi. VDAR projekta ietvaros tiks piesaistīts sabiedrisko attiecību speciālists, lai sākotnēji vērtētu un konstatētu, kādas konkrētas tēmas būtu nepieciešams apspriest konkrētajā mērķauditorijā. Iespējamās semināru tēmas varētu būt – Definīcijas, Personas datu apstrādes principi, Datu subjekta tiesības, Personas datu labošana un dzēšana, Datu subjekta tiesības iebilst un automatizēta individuālu lēmumu pieņemšana, Ierobežojumi datu apstrādei, Pārzinis un apstrādātājs, Personas datu drošība, Novērtējums par ietekmi uz datu aizsardzību un iepriekšēja apspriešanās, Datu aizsardzības speciālists, Rīcības kodeksi un sertifikācija, Personas datu nosūtīšana uz trešajām valstīm vai starptautiskām organizācijām, Neatkarīgas uzraudzības iestādes, to kompetence, uzdevumi un pilnvaras. Tēmas tiks pielāgotas attiecībās mērķauditorijas interesēm.

DVI ir uzrunājusi vairāku Latvijas pilsētu pašvaldības (Rīgas, Jelgavas, Cēsu, Jēkabpils, Ventspils, Valmieras, Daugavpils, Liepājas, Ludzas), kurās plānots organizēt seminārus, un sadarbībā ar tām aicinās semināros piedalīties šādu mērķauditoriju: mazos un vidējos uzņēmējus; nepilngadīgās personas vecumā no 13 līdz 17 gadiem. Sasniedzot VDAR projekta mērķi, tiks izglītota mērķauditorija un tādējādi attīstīta sabiedrības izpratne par personas datu aizsardzības jautājumiem, mazinot un, iespējams, novēršot datu aizsardzības pārkāpumus, kā arī palielinot vispārīgu personas datu aizsardzības līmeni Latvijas Republikā.

Nepilngadīgo personu izvēle tieši vecumā no 13 līdz 17 gadiem skaidrojama gan ar Vispārīgās datu aizsardzības regulas 8. pantā minēto, gan citiem mērķiem. Proti, Vispārīgās datu aizsardzības regulas 8. panta 1. un 2. punktā noteikts, ka, ja attiecībā uz informācijas sabiedrības pakalpojumu tiešu sniegšanu bērnam ir piemērojams 6. panta 1. punkta a) apakšpunkts, bērna personas datu apstrāde ir likumīga, ja bērns ir vismaz 16 gadus vecs. Ja bērns ir jaunāks par 16 gadiem, šāda apstrāde ir likumīga tikai tad un tādā apmērā, ja piekrišanu ir devusi vai apstiprinājusi persona, kurai ir vecāku atbildība par bērnu. Dalībvalstis minētajiem nolūkiem ar likumu var paredzēt jaunāku vecumu ar noteikumu, ka šāds jaunāks vecums nav mazāks par 13 gadiem. Tāpat arī Personas datu apstrādes likumprojekts paredz šo patstāvīgās piekrišanas vecumu noteikt 13 gadu vecumu sasniegušām personām. Papildus jau minētajām vecuma grupām, nepieciešams uzrunāt arī nepilngadīgās personas 17 gadu vecumā, jo pašlaik pilntiesīgi apstrādāt savus personas datus persona ir tiesīga no pilngadības sasniegšanas – 18 gadu vecuma.

Savukārt Vispārīgās datu aizsardzības regulas 98. apsvērums nosaka, ka, lai atvieglotu šīs regulas efektīvu piemērošanu, apvienības vai citas struktūras, kas pārstāv pārziņu vai apstrādātāju kategorijas, būtu jāmudina izstrādāt rīcības kodeksus, ievērojot šajā regulā paredzētos ierobežojumus un ņemot vērā apstrādes īpatnības konkrētās nozarēs un mikrouzņēmumu, mazo un vidējo uzņēmumu īpašās vajadzības. Jo īpaši šādos rīcības kodeksos varētu precizēt pārziņu un apstrādātāju pienākumus, ņemot vērā apstrādei raksturīgo risku, ko tā varētu radīt fizisku personu tiesībām un brīvībām. Mazo un vidējo uzņēmumu pārstāvju (uzņēmēju) izvēle skaidrojama ar to, ka DVI bieži saskaras ar personas datu apstrādes pārziņu, tai skaitā mazo un vidējo uzņēmumu pārstāvju, neziņu par datu aizsardzības pamatjautājumiem, kad tajā pašā laikā uzņēmēji izprot Vispārīgās datu aizsardzības regulas un personas datu apstrādes aktualitāti. DVI uzskata, ka Vispārīgās datu aizsardzības regulas prasības būs vienkāršāk piemērot, ja sākotnēji tiks apgūti datu aizsardzības pamatjautājumi un tiks atvērta diskusija citiem jautājumiem, kas ar šāda veida apmācību semināriem VDAR projekta ietvaros tiks organizēti tieši maziem un vidējiem uzņēmumiem un viņu specifikai. Tāpat DVI iegūs vēl nebijušu pieredzi šāda veida projekta izstrādē, kas vērsta uz sabiedrības informēšanu.

VDAR projektam ir liela nozīme ES mērogā, jo Vispārīgā datu aizsardzības regula tiek ieviesta visās ES dalībvalstīs. Šobrīd starp dalībvalstīm noris informācijas apmaiņa un tiek precizēti neskaidrie jautājumi, kas saistīti ar Vispārējo datu aizsardzības regulu. Apzinot, rosinot diskusijas par neskaidriem jautājumiem, kas attiecas uz konkrētu mērķauditoriju un tās specifiku, VDAR projekts veicina šīs mērķauditorijas gatavību un informētību par Vispārīgo datu aizsardzības regulu un personas datu aizsardzības jautājumiem. VDAR projekts sekmēs vienotu ES normatīvo aktu harmonizāciju dalībvalstīs.

Sasniedzamie rezultāti:

1) plānots, ka informatīvajos semināros tiks uzrunāti pārstāvji no vismaz 1000 uzņēmumiem, kas ir 1 % no ekonomiski aktīvo uzņēmumu skaita Latvijas Republikā;

2) plānots, ka informatīvajos semināros tiks uzrunātas vismaz 898 nepilngadīgās personas vecumā no 13 līdz 17 gadiem (1 % no kopējā Latvijas Republikā esošā nepilngadīgo personu skaita);

3) informatīvu materiālu izstrāde (informatīvie materiāli, bukleti), tai skaitā divu rekomendāciju, kas balstītas uz Konferences un semināru materiāliem, izstrāde ar mērķi tos izmantot tālāku apmācību īstenošanā.

VDAR projekta plānotās (indikatīvās) attiecināmās izmaksas ir 120 000 EUR – EK plānotais līdzfinansējums ir 80 % apmērā jeb 96 000 EUR, un DVI plānotais līdzfinansējums ir 20 % jeb 24 000 EUR. Papildus tam, projektā ir plānotas neattiecināmās izmaksas – pievienotās vērtības nodoklis (PVN) 22 029 EUR apmērā. Kopējais plānotais projekta budžets ir 142 029 EUR.

DVI ir nepieciešams valsts budžeta finansējums VDAR projekta līdzfinansējuma 24 000 EUR apmērā nodrošināšanai, kā arī finansējums neattiecināmo izmaksu segšanai 22 029 EUR. Saskaņā ar programmas "Tiesības, vienlīdzība un pilsonība" nosacījumiem avansa maksājums ir 80 % no EK līdzfinansējuma, jeb 76 800 EUR (plānots saņemt 2018. gada otrajā pusgadā), bet noslēguma maksājums būs 19 200 EUR (plānots saņemt 2021. gada pirmajā pusgadā).

Ņemot vērā to, ka noslēguma maksājumu 19 200 EUR apmērā DVI no EK saņems tikai 2021. gadā, VDAR projekta īstenošanai 2020. gadā ir nepieciešams priekšfinansējums no valsts budžeta 19 200 EUR apmērā. Pēc VDAR projekta noslēgšanās un noslēguma ziņojuma apstiprināšanas DVI 2021. gadā saņems noslēguma maksājumu no EK 19 200 EUR apmērā, kas tiks atmaksāts valsts budžetā. Kopā projekta īstenošanai no valsts budžeta ir nepieciešami 65 229 EUR (24 000 EUR līdzfinansējumam, 19 200 EUR priekšfinansējumam un 22 029 EUR neattiecināmo izmaksu segšanai).

|  |  |
| --- | --- |
|  | **Kopējais nepieciešamais finansējums, EUR** |
| **EK līdzfinansējums** | **96 000** |
| **Nacionālais līdzfinansējums (nacionālais finansējums)** | **24 000** |
| **Priekšfinansējums (nacionālais finansējums)** | **19 200** |
| **Finansējums neattiecināmo izmaksu segšanai (nacionālais finansējums)** | **22 029** |
| **KOPĀ** | **161 229** |

EK projektam nepieciešamais finansējums pa finansējuma veidiem un sadalījumā pa gadiem, EUR:

|  |  |  |  |  |  |
| --- | --- | --- | --- | --- | --- |
|   | **2018** | **2019** | **2020** | **2021** | **KOPĀ** |
| **Avansa (starpposma)/noslēguma maksājums** | 76 800 | 0 | 0 | 19 200 | **96 000** |
| **Attiecināmie izdevumi (EK līdzfinansējums)** | 18 200 | 58 600 | 0 | 0 | **76 800** |
| **Attiecināmie izdevumi (Nacionālais līdzfinansējums)** | 0 | 0 | 24 000 | 0 | **24 000** |
| **Attiecināmie izdevumi – priekšfinansējums (Nacionālais finansējums)** | 0  | 6230 | 12 9700 | 0 | **19 200** |
| **Neattiecināmie izdevumi (Nacionālais finansējums)** | 3 822 | 13 614 | 4 539 | 0 | **22 029** |

**3.2. Projekts "Atkarīgo centra darbinieku mobilitātes darba metožu pilnveidei" *(Addiction centre staff mobility to improve working methods)***

Projekts "Atkarīgo centra darbinieku mobilitātes darba metožu pilnveidei" (*Addiction centre staff mobility to improve working methods*) Nr. 2018-1-LV01-KA104-046924 (turpmāk – Erasmus+ projekts) iesniegts ES izglītības, mācību, jaunatnes un sporta programmas Erasmus+ 2018. gada konkursā sadaļā "**Mācību mobilitāte pieaugušo izglītotājiem"**.Erasmus+ programmas augstākās izglītības starptautiskais kontaktpunkts Latvijā ir Valsts izglītības attīstības aģentūra.

Plānotais Erasmus+ projekta iesnieguma apstiprināšanas vai noraidīšanas termiņš: 2018. gada 31. maijs.

Erasmus+ projekta iesniedzējs ir Ieslodzījuma vietu pārvalde (turpmāk – Pārvalde). Kā partneri Erasmus+ projektā piedalīsies:

•Norvēģijas Tieslietu ministrijas Ieslodzījuma vietu departaments – Norvēģija;

• *Jastrzębie-Zdrój* cietums – Polija.

Erasmus+ projektu plānots īstenot 12 mēnešus, periodā no 2018. gada 1. jūnija līdz 2019. gada 31. maijam.

**Erasmus+ projekta mērķis** ir pilnveidot Olaines cietuma (Latvijas Cietumu slimnīca) Atkarīgo centrā (turpmāk – Centrs) izmantotās metodes darbam ar atkarīgajiem notiesātajiem.

Saskaņā ar Latvijas Nacionālā attīstības plāna 2014.–2020. gadam[[4]](#footnote-4) (prioritātes "Cilvēka drošumspēja" rīcības virzieni "Cienīgs darbs", "Kompetenču attīstība", "Vesels un darbspējīgs cilvēks", "Cilvēku sadarbība, kultūra un pilsoniskā līdzdalība kā piederības Latvijai pamats") (turpmāk – Attīstības plāns) veicamajiem uzdevumiem un Ieslodzīto resocializācijas pamatnostādnēm 2015.–2020. gadam[[5]](#footnote-5) (Ministru kabineta 2015. gada 24. septembra rīkojums Nr. 580)) un Ieslodzīto resocializācijas pamatnostādņu 2015.-2020. gadam īstenošanas plānu[[6]](#footnote-6) (Ministru kabineta 2015. gada 24. septembra rīkojums Nr. 581) (turpmāk abi kopā – Pamatnostādnes), lai sekmētu ieslodzīto resocializācijas iespēju attīstību, ļoti būtiska ir ieslodzījuma vietu sistēmas darbinieku profesionālā pilnveide. Ņemot vērā faktu, ka Latvijas ieslodzījuma vietu sistēmas darbinieku apmācības šobrīd nevar tikt nodrošinātas atbilstošā līmenī, darbinieki izmanto iespējas pilnveidot savas zināšanas un pieredzi projektu ietvaros, tādējādi nodrošinot labākās prakses pārņemšana no citām valstīm.

Erasmus+ projektā plānotas šādas aktivitātes

1. Specifisko jautājumu sagatavošana pirms darba novērošanas vizītēm.
2. Darba novērošanas vizīte uz Norvēģiju (1 grupa, 4 speciālisti no Latvijas, vizītes ilgums 5 dienas, ieskaitot 2 dienas ceļam).

*Vizītes laikā Norvēģijā (sadarbībā ar Oslo cietumu un sieviešu cietumu) plānots apmeklēt Oslo cietuma Pathfinder nodaļu un sieviešu cietumu, kurā tiek īstenota atkarību mazināšanas programma sievietēm. Centra darbinieki piedalīsies partneru darbinieku ikdienas aktivitātēs (ieskaitot tikšanās ar klientiem, grupu nodarbības, brīvā laika aktivitātes u.c.), lai gūtu pēc iespējas padziļinātāku ieskatu atkarību mazināšanas programmas īstenošanas speciālistu darbā. Vizītes ietvaros ar atbildīgajiem speciālistiem plānotas dažādas diskusijas un darba grupas, lai Centra darbinieki varētu saņemt atbildes uz saviem jautājumiem, kā arī pārrunāt ierosinājumus Pathfinder programmas metodoloģijas uzlabošanai.*

1. Darba novērošanas vizīte uz Poliju (1 grupa, 4 speciālisti no Latvijas, vizītes ilgums 5 dienas, ieskaitot 2 dienas ceļam).

*Vizītes laikā Polijā plānots apmeklēt "Jastrzębie-Zdrój" cietuma Atlantis nodaļu un cietumu (cietums tiks precizēts pēc projekta īstenošanas uzsākšanas), kurā ir speciāla nodaļa sievietēm ar atkarību problēmām. Centra darbinieki piedalīsies partneru darbinieku ikdienas aktivitātēs (ieskaitot tikšanās ar klientiem, grupu nodarbības, brīvā laika aktivitātes u.c.), lai gūtu pēc iespējas padziļinātāku ieskatu atkarību mazināšanas programmas īstenošanas speciālistu darbā. Vizītes ietvaros plānotas dažādas diskusijas un darba grupas ar atbildīgajiem speciālistiem, lai Centra darbinieki varētu saņemt atbildes uz saviem jautājumiem, kā arī pārrunāt ierosinājumus Atlantis programmas metodoloģijas uzlabošanai.*

1. Apmācību kursi Stefana Batorija fondā *(Stefan Batory Foundation)*, Polijā (1 grupa, 2 speciālisti no Latvijas, kursu ilgums 5 dienas, ieskaitot 2 dienas ceļam).

*Apmācību kursos piedalīsies divi Centra darbinieki, lai paplašinātu savas profesionālās zināšanas atkarību mazināšanas jomā un varētu iegūtās zināšanas integrēt savā ikdienas darbā Centrā.*

1. Vizīšu rezultātu apkopojuma sagatavošana.
2. Atkarību mazināšanas programmas metodoloģijas pilnveidošana.
3. Publicitātes pasākumi par Erasmus+ projekta īstenošanu.

Erasmus+ projekts Pārvaldei ir svarīgs, jo tā ietvaros gūtās zināšanas nodrošinās esošo *Atlantis* un *Pathfinder* programmu tālāko attīstību, kā arī veicinās darbinieku profesionālās izaugsmes un konkurētspējas celšanos. Erasmus+ projekta ietvaros īstenotās aktivitātes tieši ietekmēs gan Centra darbiniekus, kuri piedalīsies vizītēs un varēs iepazīties ar darba praksi projekta partnervalstīs, gan pārējos Centra darbiniekus, kuriem būs pieejams vizīšu laikā gūto zināšanu un pieredzes apkopojums, gan darba grupu, kura strādās, lai pilnveidotu metodoloģiju, gan Centra klientus, kuri šajās programmās piedalīsies.

Erasmus+ projekta īstenošana ir nozīmīga ne vien vietējā un nacionālā līmenī, bet arī Eiropas mērogā, jo jāņem vērā Centra unikalitāte. Centra darbības pilnveidošana un veiksmīga atkarību mazināšanas programmu īstenošana, kā arī Centra klientu integrēšana sabiedrībā pēc atbrīvošanas veido pozitīvo praksi, kuru iespējams pārņemt arī citām ES valstīm. Informācija par projekta īstenošanu tiks ievietota gan Pārvaldes tīmekļa vietnē (*www.ievp.gov.lv*), gan starptautiskās organizācijas *EuroPris* tīmekļa vietnē www.europris.org un būs pieejama Eiropas Nacionālajām penitenciārajām un probācijas organizācijām.

**Sasniedzamie rezultāti**

1. Īstenota darba novērošanas vizīte uz Norvēģiju.
2. Īstenota darba novērošanas vizīte uz Poliju.
3. Apmeklēti apmācību kursi *Stefan Batory Foundation*, Polijā.
4. Izstrādāts vizīšu rezultātu apkopojums.
5. Pilnveidota Atkarību mazināšanas programmas metodoloģija.

Erasmus+ projektā plānotās (indikatīvās) attiecināmās izmaksas ir 13 270 EUR, kas 100 % apmērā tiks finansētas no Erasmus+ programmas "Mācību mobilitāte pieaugušo izglītotājiem", līdz ar to Pārvaldei nav nepieciešams valsts budžeta līdzfinansējums. Erasmus+ projekta apstiprināšanas gadījumā avansa maksājumu 75 % apmērā jeb 9 953 EUR plānots saņemt 2018. gada 30. jūnijā, bet noslēguma maksājumu 25 % apmērā jeb 3 317 EUR – 2019. gada 30. augustā.

Ņemot vērā, ka noslēguma maksājumu 3 317 EUR apmērā Pārvalde saņems tikai 2019. gadā, Erasmus+ projekta īstenošanai 2018. gadā ir nepieciešams priekšfinansējums no valsts budžeta 3 317 EUR apmērā. Pēc Erasmus+ projekta noslēgšanās un noslēguma ziņojuma apstiprināšanas Pārvalde 2019. gadā saņems noslēguma maksājumu 3 317 EUR apmērā, kas tiks atmaksāts valsts budžetā.

|  |  |
| --- | --- |
|  | **Kopējais nepieciešamais finansējums, EUR** |
| **Erasmus + programmas līdzfinansējums** | **13 270** |
| **Nacionālais līdzfinansējums (nacionālais finansējums)** | **0** |
| **Priekšfinansējums (nacionālais finansējums)** | **3 317** |
| **Finansējums neattiecināmo izmaksu segšanai (nacionālais finansējums)** | **0** |
| **KOPĀ** | **16 587** |

Erasmus+ projektam nepieciešamais finansējums pa finansējuma veidiem un sadalījumā pa gadiem, EUR:

|  |  |  |  |
| --- | --- | --- | --- |
|   | **2018** | **2019** | **KOPĀ** |
| **Avansa/noslēguma maksājums** | 9 953 | 3 317 | **13 270** |
| **Attiecināmie izdevumi (Erasmus+ programmas finansējums)** | 9 953 | 0 | **9 953** |
| **Attiecināmie izdevumi (Nacionālais līdzfinansējums)** | 0 | 0 | **0** |
| **Attiecināmie izdevumi – priekšfinansējums (Nacionālais finansējums)** | 3 317 | 0 | **3 317** |
| **Neattiecināmie izdevumi (Nacionālais finansējums)** | 0 | 0 | **0** |

**3.3. Projekts "Mūsdienīgu ieslodzījuma vietu apsardzes un uzraudzības daļu darba organizācija" (*Work organization of security and supervision departments in contemporary prisons)***

Projekts "Mūsdienīgu ieslodzījuma vietu apsardzes un uzraudzības daļu darba organizācija" (turpmāk – Ziemeļvalstu projekts) 2018. gada 29. martā iesniegts Ziemeļvalstu un Baltijas valstu mobilitātes programmas "Valsts administrācija" projektu konkursā.

Ziemeļvalstu projekta iesniedzējs ir Pārvalde. Kā partneri Ziemeļvalstu projektā piedalīsies:

* Zviedrijas ieslodzījuma vietu un probācijas dienests – Zviedrija (*Swedish Prison and Probation Service (Kriminalvardsstyrelsen)*);
* Kriminālo sankciju aģentūra – Somija (*Criminal Sanctions Agency*);
* Dānijas Ieslodzījuma vietu un probācijas dienests – Dānija (*Danish Prison and Probation Service).*

Ziemeļvalstu projektu plānots īstenot 6 mēnešus, periodā no 2018. gada 1. jūlija līdz 2018. gada 31. decembrim.

Ziemeļvalstu projekta **mērķis** ir veicināt zināšanu, labās prakses un pieredzes apmaiņu ieslodzījuma vietu apsardzes un ieslodzīto uzraudzības jomā.

Ziemeļvalstu projektā plānotas šādas aktivitātes

1. Specifisko jautājumu par pētāmo tēmu sagatavošana pirms pieredzes apmaiņas vizītēm.
2. Pieredzes apmaiņas vizīte uz Zviedriju (1 grupa, 6 speciālisti no Latvijas, vizītes ilgums 4 dienas).
3. Pieredzes apmaiņas vizīte uz Somiju (1 grupa, 6 speciālisti no Latvijas, vizītes ilgums 4 dienas).
4. Pieredzes apmaiņas vizīte uz Dāniju (1 grupa, 4 speciālisti no Latvijas, vizītes ilgums 4 dienas).
5. Pieredzes apmaiņas vizīšu apkopojuma sagatavošana.
6. Publicitātes pasākumi par Ziemeļvalstu projekta īstenošanu.

Plānotās tēmas pieredzes apmaiņas vizītēm

1. Apsardzes un uzraudzības daļu darba organizācija ieslodzījuma vietās.
2. Apvienotas apsardzes, uzraudzības un drošības daļas struktūrvienības darba organizācija.
3. Apsardzes un uzraudzības personāla aizstāšana/nomaiņa ar inženiertehniskajiem apsardzes un uzraudzības līdzekļiem.
4. Rīcība ārkārtas situācijās, ātrās reaģēšanas vienības.

Pamatojoties uz iepriekš uzskaitītajām tēmām, attiecīgo jomu speciālisti (Pārvaldes Apsardzes un Uzraudzības daļu amatpersonas) izstrādās pētāmos jautājumus, uz kuriem atbildes tiks gūtas pieredzes apmaiņas vizīšu laikā. Pēc pieredzes apmaiņas vizītēm atbildes tiks apkopotas, lai varētu tālāk nodot iegūtās zināšanas un pieredzi citiem Latvijas ieslodzījuma vietu sistēmas darbiniekiem/amatpersonām. Pieredzes apmaiņas vizītēs piedalīsies pārstāvji no Pārvaldes ieslodzījuma vietu un centrālā aparāta Apsardzes un Uzraudzības daļām.

Saskaņā ar Attīstības plānu un Pamatnostādnēm, lai sekmētu ieslodzīto resocializācijas iespēju attīstību, ļoti būtiska ir ieslodzījuma vietu sistēmas darbinieku profesionālā pilnveide. Ņemot vērā faktu, ka Latvijas ieslodzījuma vietu sistēmas darbinieku apmācības pašlaik nevar tikt nodrošinātas atbilstošā līmenī, darbinieki izmanto iespējas pilnveidot savas zināšanas un pieredzi projektu ietvaros, tādējādi nodrošinot labākās prakses pārņemšanu no citām valstīm.

Ziemeļvalstu un Baltijas valstu mobilitātes programma "Valsts administrācija" izstrādāta saskaņā ar Ziemeļvalstu un Baltijas valstu reģiona sadarbības stratēģiju,[[7]](#footnote-7) lai veicinātu un stiprinātu sadarbību, pieredzes apmaiņu Ziemeļvalstu un Baltijas valstu publiskajā sektorā un līdzīgās jomās strādājošajiem, tādējādi paaugstinot reģiona konkurētspēju.

2016. gadā Ziemeļvalstu un Baltijas valstu mobilitātes programmas ietvaros Pārvalde organizēja divas pieredzes apmaiņas vizītes Latvijā partneriem no Somijas, kā arī 2017. gadā Pārvalde projekta "Zināšanu, pieredzes un labās prakses apmaiņa ieslodzījuma vietu sistēmas darbības uzlabošanai" (*Exchange of knowledge, experience and best practice to improve work of imprisonment places*) Nr. PA–GRO–976 ietvaros īstenoja pieredzes apmaiņas vizītes uz Somiju, Dāniju un Zviedriju par tēmām, kas saistītas ar resocializācijas aktivitātēm, medicīnisko aprūpi, atkarību mazināšanas programmām.

Ziemeļvalstu projekts Pārvaldei ir nozīmīgs, jo pieredzes apmaiņas vizīšu laikā iegūtās zināšanas un pieredze palīdzēs Pārvaldei īstenot Pamatnostādnēs noteiktos mērķus (jaunas infrastruktūras izveide (jauna cietuma būvniecība Liepājā), jaunas atklātās sieviešu cietuma nodaļas izveide un jauna mācību centra izveide (Olainē) u.c.).

Pieredzes apmaiņas vizīšu laikā Latvijas ieslodzījuma vietu sistēmas pārstāvjiem būs iespēja gan apmeklēt ieslodzījuma vietas, gan piedalīties darba grupās ar savas jomas kolēģiem. Ņemot vērā, ka pirms vizītēm tiks sagatavoti pētāmie (interesējošie) jautājumi, vizītes laikā varēs pievērsties detalizētākai jautājumu izpētei. Pieredzes apmaiņai ar ES dalībvalstīm vienmēr ir ļoti būtiska loma Latvijas ieslodzījuma vietu sistēmas attīstībai, jo tādējādi sistēmas darbinieki/amatpersonas var iepazīties ar citu valstu pozitīvo/negatīvo pieredzi, izaicinājumiem, dažādiem problēmsituāciju risinājumiem, gūstot jaunas idejas Latvijas ieslodzījuma vietu sistēmas darbības pilnveidei.

Ziemeļvalstu projektā kā sadarbības partneri piedalīsies partneri no šādām ES dalībvalstīm: Zviedrijas, Somijas un Dānijas.

Sasniedzamie rezultāti

1. Īstenota pieredzes apmaiņas vizīte uz Somiju.

1. 2. Īstenota pieredzes apmaiņas vizīte uz Zviedriju.
2. 3. Īstenota pieredzes apmaiņas vizīte uz Dāniju.
3. 4. Izstrādāts pieredzes apmaiņas vizīšu laikā

 iegūto zināšanu un informācijas apkopojums.

Ziemeļvalstu projekta plānotās (indikatīvās) attiecināmās izmaksas ir 13 304 EUR. Ziemeļvalstu un Baltijas valstu mobilitātes programmas "Valsts administrācija" maksimālais iespējamais finansējums ir 60 % apmērā jeb 7 982 EUR, savukārt 40 % jeb 5 322 EUR līdzfinansējums ir jānodrošina projekta iesniedzējam – Pārvaldei. Atbilstoši programmas "Valsts administrācija" nosacījumiem Pārvalde kā avansa maksājumu saņems 85 % no kopējā paredzētā līdzfinansējuma jeb 6 785 EUR, līdz ar to Pārvaldei 2018. gadā projekta īstenošanai papildus no valsts budžeta Ziemeļvalstu projekta līdzfinansējumam ir nepieciešami 5 322 EUR, kā arī priekšfinansējumam 1 197 EUR, kopā 6 519 EUR. Pēc Ziemeļvalstu projekta noslēgšanas un noslēguma ziņojuma apstiprināšanas Pārvalde 2019. gadā saņems noslēguma maksājumu no programmas "Valsts administrācija" 15 % jeb 1 197 EUR apmērā, kas tiks atmaksāts valsts budžetā.

|  |  |
| --- | --- |
|  | **Kopējais nepieciešamais finansējums, EUR** |
| **Programmas "Valsts administrācija" līdzfinansējums** | **7 982** |
| **Nacionālais līdzfinansējums (nacionālais finansējums)** | **5 322** |
| **Priekšfinansējums (nacionālais finansējums)** | **1 197** |
| **Finansējums neattiecināmo izmaksu segšanai (nacionālais finansējums)** |  |
| **KOPĀ** | **14 501** |

Projektam nepieciešamais finansējums pa finansējuma veidiem un sadalījumā pa gadiem, EUR:

|  |  |  |  |
| --- | --- | --- | --- |
|   | **2018** | **2019** | **KOPĀ** |
| **Avansa/noslēguma maksājums** | 6 785  | 1 197 | **7 982** |
| **Attiecināmie izdevumi (programmas "Valsts administrācija" finansējums)** | 6 785 | 0 | **6 785** |
| **Attiecināmie izdevumi (Nacionālais līdzfinansējums)** | 5 322 | 0 | **5 322** |
| **Attiecināmie izdevumi – priekšfinansējums (Nacionālais finansējums)** | 1 197 | 0 | **1 197** |
| **Neattiecināmie izdevumi (Nacionālais finansējums)** | 0 | 0 | **0** |

**4. Turpmākā rīcība**

Tā kā dalība ārvalstu finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, trīs minēto projektu veiksmīgai īstenošanai nepieciešams:

1. Atļaut TM (DVI) uzņemties papildu valsts budžeta ilgtermiņa saistības par VDAR projekta īstenošanu EK Tieslietu ģenerāldirektorāta finanšu programmas "Tiesības, vienlīdzība un pilsonība" 2014.–2020. gadam ietvaros.
2. Atļaut TM (Pārvaldei) uzņemties papildu valsts budžeta ilgtermiņa saistības un slēgt līgumu ar Valsts izglītības attīstības aģentūru par Erasmus+ projekta īstenošanu ES izglītības, mācību, jaunatnes un sporta programmas Erasmus+ ietvaros.
3. Atļaut TM (Pārvaldei) uzņemties papildu valsts budžeta ilgtermiņa saistības un slēgt līgumu ar Ziemeļvalstu Ministru padomes biroju Igaunijā par Ziemeļvalstu projekta īstenošanu programmas "Valsts administrācija" ietvaros.
4. Paredzēt, ka atbilstoši noslēgto projektu līgumu nosacījumiem nepieciešamais finansējums nacionālā līdzfinansējuma, priekšfinansējuma un neattiecināmo izmaksu segšanai pēc projektu līgumu noslēgšanas tiks nodrošināts, pārdalot līdzekļus no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

Zvirgzda-Supe 67036848

*Arta.Zvirgzda-Supe@tm.gov.lv*

1. <http://eur-lex.europa.eu/legal-content/LV/TXT/HTML/?uri=CELEX:32013R1381&from=EN> [↑](#footnote-ref-1)
2. <http://ec.europa.eu/research/participants/data/ref/other_eu_prog/rec/wp/rec-awp-2017_en.pdf> [↑](#footnote-ref-2)
3. <https://eur-lex.europa.eu/legal-content/LV/TXT/?uri=uriserv:OJ.L_.2013.347.01.0050.01.LAV&toc=OJ:L:2013:347:TOC> [↑](#footnote-ref-3)
4. <https://m.likumi.lv/doc.php?id=253919> [↑](#footnote-ref-4)
5. <https://m.likumi.lv/doc.php?id=276740> [↑](#footnote-ref-5)
6. <https://likumi.lv/doc.php?id=276741> [↑](#footnote-ref-6)
7. <http://vm.ee/en/nordic-baltic-cooperation> [↑](#footnote-ref-7)